Koračam mokrom zemljom. Na teške vojničke čizme lijepi se blato. Korak oštar, kratak, ponosan. Niz lice mi klize kapi znoja. Umorna sam, dah mi se kida u prsima, ali ponos mi širi pluća. Mirišu četinari, cvrkut ptica odjekuje brdima Bjelasice. U daljini čujem zastavnika, govori da staje. Uh, konačno odmor. Skidam sa leđa ranac i sjedim na kamen. Na trenutak mi misli lete, u glavi mi se vrti film ovih vojničkih dana.

Kamen, ovo ponosno stijenje naše zemlje kao da mi šapuće najpoetičnije stihove o ljubavi, slobodi, poštenju i slavi. Duša mi se puni tim osjećanjem i osjećam se djetetom ove zemlje, ovog ponosnog krša i kamena. Tek sada, u danima vojnog kampa, ova osjećanja su isplivala iz mene, kao najljepša proza ili poezija. Govorili su mi stariji, koji su vojsku služili ili u njoj bili, o tim danima, tom osjećaju zajedništva, potrebe i korisnosti, ali ja to nijesam mogla razumjeti.

Tek kada sam stala u stroj, i dok mi se tijelo pomjeralo u skladu sa komandama, dok sam vidjela suze u očima ljudi koji su nas gledali, osjećala sam se kao osoba spremna poginuti za odbranu i čast ove zemlje. Koračanje u koloni, po kiši, davalo mi je snagu, poput spartanskih ratnika, osjećaj kao pravi vojnik. Najljepše iskustvo u ovom mom životu. Osjetila sam da koračam istim stazama, istim korakom istog intenziteta kao i ratnici udaljeni stotinama godina unazad.

Zatvaram oči i u mislima su mi slike našeg logorovanja u kampu. Ništa na svijetu se ne može mjeriti sa tim osjećajem jedinstva i zajedništva dok spremate hranu, spavate na ponosnoj zemlji. Osjećaj dok se suzdržavate od smijeha, iako vam se taj val tijelom širi, jer ste u stroju. Učite od zemlje, dok se vučete sa oružjem, a ona vam šapuće o slavnim bitkama vaših predaka i o krvi koja je prolivena, ali zauvijek u istoriju upisana.

A tek kada se okrenem i pogledam ljude oko sebe, tu djecu koja sa mnom dijele sve, iste osjećaje, iste misli, koja postaje porodica, shvatam da su to moja braća i sestre po ovom novom osjećanju koje se rodilo u nama...

I na kraju, kada stvarno osjetite da ste vojnik koji služi ponosnoj državi, shvatite da ste u jednom trenutku odrasli. Da više ništa nije isto, a nikada ni neće biti. Jer ste se promijenili. I vi i svi ljudi oko vas. Postali ste bolji ljudi, budućnost ove zemlje koja se ne mora brinuti sve dok se rađaju ovakva djeca.